בס"ד , שבט תשפ"ד , שבת פרשת בא

לבנים היקרים מאוד והוריהם

שלום וברכה.

**מלחמת  חרבות ברזל.** ביום ראשון ציין עם ישראל 100 ימים למלחמה.  100  ימים לישיבתם בשבי של 139 החטופים. עם ישראל ושליחיו עושים כמיטב יכולתם לשחרר את החטופים והשבויים. ישיבת גבעת שמואל מלווה את  המאבק והזיכרון מהיום הראשון לפתיחת מלחמת "חרבות ברזל" בשמחת תורה.   בישיבה הוקמה פינת זיכרון הכוללת תמונות, דגלים ופינת אמירת תהילים. משלחת של  תלמידים , מורים , הורים ור"מים נסעה פעמיים לכיכר החטופים. שמענו בחודש שעבר שיחה ממר צביקה מור שבנו חטוף בעזה, ואנו מקפידים להוסיף פרקי תפילה ותחינה לאחר כל תפילה בציבור למען חזרתם בריאים ושלמים.

יום ראשון הוקדש בישיבה לפעילות מיוחדת , לציון 100 הימים לנפילת החטופים  לידי החמאס. הוזמנו  נציגים משתי משפחות החטופים. החלטנו לפתוח את הפעילות בלימוד 101 פרקי משנה למען הצלתם ושחרורם של החטופים.  לימוד משניות ידוע בעם ישראל כסגולה להצלה והמילה  משנה כוללת את אותיות "נשמה".  כל תלמיד או חברותא בחרו פרק מתוך רשימת  הפרקים שבחרנו. בשעה 10:30 עלו כל מאות הלומדים לבית המדרש הגדול ולמדו את 101 הפרקים להצלחת המאמץ לשחרור הבנים והבנות  משבי החמאס. לאחר הלימוד הגיע  הרב דוד ליבמן דודו של החטוף- אליקים ליבמן מקרית ארבע. הרב נכנס לבית המדרש ונפעם  מהמראה של מאות התלמידים שלומדים משניות וגמרא, ומרעש עוצמת לימוד התורה בבית המדרש. הרב ציין בראשית דבריו ובסופם שהוא שואב כוחות מהלימוד ומהתגייסות הבנים ללמוד תורה. הרב אמר לבנים שהמשפחה עושה כל מאמץ לשמור על עוצמה וזקיפות קומה ולחזק את מדינת ישראל וצה"ל במלחמה בטרור.   כשעתיים לאחר מכן הגיעו בני משפחתו של אבינתן אור משילה שאביו, הרב ירון אור, לימד בישיבה בעבר. אבינתן עשה מאמץ לחלץ חטופים ונפל עם חבריו הקרובים בשבי. גם הרב ליבמן וגם אחותו של אבינתן אור נפעמו מההקשבה ומהבנים בכלל.

אתמול שוחחתי טלפונית עם הרב ליבמן והודיתי לו על המאמץ האדיר להגיע לישיבה ולשוחח עם הבנים. הרב ליבמן אמר לי – "נתתם לי כוח אדיר, סיפרתי ע"כ לכל המשפחה. התרגשתי מעוצמת לימוד התורה ומהבנים המקסימים שלכם, אני לא מכיר שום ישיבה תיכונית שבחורים יושבים ולומדים תורה בכזאת רצינות". אשרינו!! גם גליה דקל, אחותו של אבינתן אור התרגשה מאוד מהבחורים שלנו. אי"ה גם בשבוע הבא נקיים שיחות חיזוק וחוסן.

**שיחות חיזוק.**השבוע התארח בישיבה **ראש ישיבת מרכז הרב- הרב יעקב שפירא שליט"א**. הרב נפגש תחילה עם בני החטיבה ולאחר מכן נשא דברי חיזוק ודברי תורה לכיתות התיכון**.** ר' יעקב שוחח עם הבנים על כוחה של התפילה ועל חשיבות התפילה בימים אלו.

ביום שני הקרוב יתארח בישיבה הרב מיכאל אדרעי, רב היישוב כפר מימון. הרב ישוחח עם הבנים על יישובי העוטף בשמחת תורה ובזמן המלחמה בכלל. כמו"כ אנו נארח אי"ה את מזכ"ל בנ"ע יגאל קליין לשיחת חיזוק. ייתכן שהשיחה עם יגאל תתקיים רק בעוד שבועיים (תלוי ביציאה לנטיעות ובטיול המחצית)

**חוסן נפשי**. היום התקיימה פעילות עם מר צורי דהאן לכיתות י' – י"א – י"ב . צורי מומחה בתחום המניעה וההעצמה, בנושא התנהגויות סיכון והתמכרויות. הפעילות עסקה בסוגיות העוסקות בחוסן נפשי וההתמודדות שלנו עם הקשיים הנפשיים שהמלחמה  מעמידה בפני תלמידים והורים. פתחתי בהקדמה לצורך לשוחח בנושאי חוסן בתקופה זאת. הבנים יצאו מהשיחות בהתפעלות, ואמרו לי – "הרב תודה שהבאת את צורי לישיבה, שיחתו הייתה חשובה ועוצמתית בתקופה.

**טיול מחצית.**כמדי שנה נצא אי"ה לטיול ישיבתי  סמוך לסיום מחצית א'.  הטיול מתוכנן להתקיים ביום חמישי הבא, ביום ט"ו בשבט. במהלך השנים טיילנו במקומות רבים – מצפון ועד דרום. השנה נטייל באזור השרון-בנחל אלכסנדר ובפארק צבאים. לטיול חשיבות רבה בהפגת מתחים ולחצים  ולגיבוש המחזורים והכיתות. הטיולים מתנהלים בשמחה ובאווירה טובה. מחכים לבנים הפתעות רבות בטיול המחצית, ארוחת צהרים מפנקת ועוד . **כמובן שקיום הטיול מותנה בתנאי מזג האוויר.**

**ידוע לנו על נטיעות בנ"ע ועזרא שאמורים להתקיים בימים שלישי ורביעי הבאים (לפי המחוזות) ואנו נתכנן את ימי הלימודים בהתאם . כמובן שקיום הנטיעות בתנועות הנוער תלויים בתנאי מזג האוויר.**

**טיול שנתי וסמינריונים לבני כיתות י' – י"א – י"ב .** בע"ה אנו נערכים לטיול שנתי באילת לבני י"ב. הטיול אמור לצאת בימים ראשון – שלישי , כ"ה – כ"ז בשבט. אנו נתאים את תוכנית הטיול לתקופה המורכבת שעם ישראל נתון בה. תוכנית הטיול ומקום הלינה יתפרסמו בקרוב. כמובן שהטיול יצא רק לאחר אישורים מכל הגורמים. כמו"כ אנו מתכננים סמינריונים בבי"ס שדה כפר עציון לבני י' – י"א . תאריכים ותוכניות הסמינריונים יתפרסו אי"ה בקרוב.

**תפילת שחרית בישיבה**. ברצוני להזכיר שתפילת שחרית בישיבה מתחילה בשעה 07:45. (בעקבות המלחמה)  תפילת שחרית משמעותית, היא ערך יסוד בהתנהלות המצופה מכל תלמיד בישיבה. תפילת  שחרית ראויה היא הבסיס הפותח את יום הלימודים. לצערי אנחנו נאלצים להעניש תלמידים שמאחרים או לא מגיעים לתפילה.  בישיבה, תפילת שחרית היא עמוד התווך של כל היום ולא נסכים בשום פנים ואופן שתלמידים ייעדרו או יאחרו לתפילה זו. **אני מבקש מאוד מההורים לעשות כל מאמץ (במקביל למאמץ החינוכי והמשמעתי של צוות הישיבה)  כדי שהתלמידים יגיעו בזמן לתפילה** .

**ועתה לפרשת השבוע – פרשת בא.**

רבות משיחותיי בישיבה עוסקות בתפקיד ושליחות האדם לקדש את החומר. אנו נמצאים בעולם חומרי ותפקידנו למצוא בכל דבר את הרוחניות , ואיך כל דבר מתחבר לקודש. רואים זאת בפרשתנו .

**כל פטר חמור תפדה בשה....**

לאחר מכת בכורות נצטווה עם ישראל במצוות פדיון בכור . המצווה כוללת פדיון בכור אדם ובכור בהמה טהורה. בהמות טמאות אין צריך לפדות **מלבד החמור**. נאמר בתורה – **"וְכָל־פֶּ֤טֶר חֲמֹר֙ תִּפְדֶּ֣ה בְשֶׂ֔ה וְאִם־לֹ֥א תִפְדֶּ֖ה וַעֲרַפְתּ֑וֹ וְכֹ֨ל בְּכ֥וֹר אָדָ֛ם בְּבָנֶ֖יךָ תִּפְדֶּֽה"** .

התורה קובעת שכאשר נולד בכור לאתון הוא נאסר בהנאה מפאת קדושתו ויש לפדותו בשה, שיינתן  לכהן במתנה.  אם לא פודים את החמור הוא  אסור בהנאה וחובה לערוף את ראשו. רש"י מציין את הסיבה לכך שדווקא החמור נפדה: "ולא פטר שאר בהמה טמאה, **וגזרת הכתוב היא** לפי שנמשלו בכורי מצרים לחמורים. ועוד, **שסייעו את ישראל ביציאתן ממצרים, שאין לך אחד מישראל שלא נטל הרבה חמורים טעונים מכספם ומזהבם של מצרים**".

רש"י מציין בהסברו הראשון, שיש גזירת הכתוב ללא טעם ברור. אבל בהסברו השני מציע רש"י, שהואיל  וישראל השתמשו בחמורים על מנת להעמיס סחורה ממצרים ראוי שנזכור את  החמורים באמצעות הפדיון. אולם גם לפי הסברו של רש"י לא ברור מדוע הפדיון נעשה באמצעות שה .אולי צריך להסביר בצורה עמוקה יותר.

שתי דמויות משמעותיות רכבו על החמור. הדמות הראשונה היא משה , שרכב על החמור בשעה שיצא לשליחותו הציבורית במצרים: "וַיִּקַּח מֹשֶׁה אֶת אִשְׁתּוֹ וְאֶת בָּנָיו **וַיַּרְכִּבֵם עַל הַחֲמֹר** וַיָּשָׁב אַרְצָה מִצְרָיִם…".  שנים רבות קודם לכן רכב אברהם על החמור בלכתו אל הר המוריה: "וַיַּשְׁכֵּם אַבְרָהָם בַּבֹּקֶר **וַיַּחֲבֹשׁ אֶת חֲמֹרוֹ** וַיִּקַּח אֶת שְׁנֵי נְעָרָיו אִתּוֹ וְאֵת יִצְחָק בְּנוֹ". ולעתיד לבוא החמור ישמש גם את מלך המשיח: "…הִנֵּה מַלְכֵּךְ יָבוֹא לָךְ צַדִּיק וְנוֹשָׁע הוּא עָנִי **וְרֹכֵב עַל חֲמוֹר** …[זכריה ט,ט](https://www.sefaria.org/Zechariah.9.9?lang=he&utm_source=etzion.org.il&utm_medium=sefaria_linker)).  המשותף לכל המקרים שהחמור משמש כאמצעי למשימה משמעותית וחשובה). אברהם בלכתו לעקידה, משה בדרכו לגאול את ישראל, ולעתיד לבוא מלך המשיח. הסמל ברכיבה על החמור, שביצוע המשימה תלוי **בתשתית חומרית**. ההצלחה במשימה תלויה בשליטה של הרוכב בחמור. השליטה בחמור  היא  **השליטה בחומריות.**ניתן אף למצוא דמיון ממוקד יותר בין פדיון חמור לעקדת יצחק. בפרשת העקדה נאמר: "ויֹאמֶר אַבְרָהָם אֶל נְעָרָיו שְׁבוּ לָכֶם פֹּה עִם**הַחֲמוֹר**… וַיֹּאמֶר אַבְרָהָם אֱלֹקים יִרְאֶה לּוֹ**הַשֶּׂה לְעֹלָה**בְּנִי וַיֵּלְכוּ שְׁנֵיהֶם יַחְדָּו". כאשר אברהם הולך עם יצחק הוא אומר לנעריו שבו לכם עם החמור, ומשם עוזב את החומריות וממשיך אל הקודש שבסופו יקריב את האיל.  כעבור שנים רבות של  עבדות במצרים תתרחש גאולת מצרים בחמורים עמוסים ברכוש. כבר מרגע היציאה ממצרים מרחפת הסכנה של שעבוד לחומר ולכן נדרשו ישראל  לפדות את החמור בשה שמסמל את ההקרבה ואת עבודת השם. **מצוות פטר חמור מבקשת ללמד אותנו דרך נכונה של שילוב בין חומר לרוח.** אדם נדרש להיות עם החמור ולהעמיס עליו רכוש לפי צרכיו אולם כל זה מותנה בכך, שתהיה מודעות של שליטה על החמור (החומריות) למטרות משמעותיות וחשובות.  קדושת פטר חמור רומזת על הקדושה הגנוזה בחומריות בתנאי, שהיא משרתת השגת ערכים.   **ייעודה של החומריות לשמש בסיס לגילוי הקדושה**.

לעתיד לבוא  ירכב המשיח על החמור, המשיח הוא הקומה העליונה, הרוחניות שרוכבת  על החמור. מכאן שלא בביטול החומר רוצים אנו אלא בשילוב שבין החומר לרוח. אולם מי שלא ישאיר מקום להקרבת השה (הרוחניות) יידרש לערוף את החמור (החומריות), שכן חומר ללא רוח אין לו קיום וצריך לבטלו. גם אם נדיר לקיים מצות פדיון חמור משמעותה מלווה אותנו תדיר בחיינו. זו דילמה תמידית בנוסחת האיזון שבין החומר לרוח.

**בנים יקרים ואהובים.** המסר כאן הוא דרך חיים . נכון שאנחנו נמצאים בעולם חומרי, גם האכילה והשתייה מידי יום אלו דברים גשמיים וחשובים . לכן, אנחנו מברכים על כל דבר שמכניסים לפה, כדי לקדש ולהעלות קומה את הדברים הגשמיים , לעלות מגשמיות לרוחניות.

**בע"ה , שנצליח יותר לאחר שהבנו את העניין לקדש את הגשמיות למטרות משמעותיות .**

**ועוד משהו קטן ומשמעותי לפרשת בא :**

ה' יתב' מכה במצרים מכה אחר מכה: דם, צפרדע, כינים, ערוב...אך **"ויחזק לב פרעה ולא שלח את בני ישראל...ויאמר ה' אל משה בא אל פרעה..."** . היה צריך לומר בפסוק : '**לך** אל פרעה' ... ?? **מתרץ בעל ה'שפת אמת'** : ה' מרגיע את משה לקראת השליחות הקשה למלך מצרים : **"בא"- בוא איתי, ושנינו נלך יחד אל פרעה**. אומר דוד המלך: *"גם כי אלך בגיא צלמוות לא ארע רע* ***כי אתה עימדי****" -* אתה איתי.

אין דבר כזה יהודי בודד או יהודי תקוע. לא יכול להיות. הרבה צרות הופכות לשמחות והרבה דאגות נעלמות כשבאים באמונה שה' נמצא איתנו בכל מקום שאליו אנו הולכים , לטוב ולרע, לכאב ולשמחה.

מסופר סיפור שנראה לי שאתם מכירים אותו, ומפאת חשיבותו אני מביא אותו פעם נוספת : אדם חלם שהוא הולך על שפת הים, מטייל על שפת הים. בשמיים הבזיקו תמונות מתוך חייו, ובתמונות הבחין בעקבות של שני זוגות רגליים. כשהביט על העקבות שבחול, הבחין כי פעמים רבות בתקופות האומללות של חייו נראה רק זוג אחד של פסיעות. שאל האדם : 'אלוקים, אמרת לי שכשאחליט ללכת אחריך תלך איתי לאורך כל הדרך, והנה, בתקופות הכי קשות בחיי, צעדתי לבד'. השיב האלוקים: 'בני, אני איתך לעולם ולא אעזבך. בתקופות שסבלך היה רב, לא היו אלה עקבותיך שלך, אלו היו עקבותיי שלי כשנשאתי אותך על כפיי'. אתה נמצא עכשיו בחושך, מרגיש כ"כ לבד, עובר משברים וגם קשיים, עליות וירידות, אך תזכור , בימים ובשעות הקשות אני נושא אותך על כפיי , לא נותן לך להתמודד לבד בשעות קשות אלו .

שלמה המלך אומר : ***"הנה זה עומד אחר כותלנו משגיח מן החלונות, מציץ מן החרכים"*.** הקב"ה נמצא אחר הכותל, משגיח עלינו ממרום, בוחן איך כל אחד מאיתנו מתנהג . החיים הם לא כמו בסרט, ולא משחק ילדים מלא בהרפתקאות. בחיים יש ניסיונות, ואומר לך הקב"ה: " רק טיפה מאמץ, השתדלות קטנה ואהיה בעזרך". אף פעם לא אשאיר אותך לבד .......... **"בא אל פרעה" – בא איתי .**

שבת שלום ומבורך

בשורות טובות וברכה והצלחה לחיילי צה"ל

שרגא פרוכטר – ראש הישיבה